Alvarleg tíðindi ef hætta þarf loðnuveiðum 20. febrúar 2008 13:40 Einar K. Guðfinnsson sjávarútvegsráðherra segir það alvarleg tíðindi ef hætta þurfi að loðnuveiðum í dag vegna slakrar stöðu loðnustofnsins . Þetta sagði hann í umræðum um störf þingsins á Alþingi í dag . Hulda Aðalbjarnardóttir , varaþingmaður Framsóknarflokksins , tók til máls við upphaf þingfundar og vakti athygli á því að forsætisráðherra hefði lýst því yfir að til stæði að endurskoða mótvægisaðgerðir vegna niðurskurðar á þorskkvóta sem ráðist var í í fyrra . Gagnrýndi Hulda aðgerðirnar og sagði þær veikar . Benti hún á að ástandið væri víða orðið erfitt á landsbyggðinni og miðað við nýjustu fregnir af loðnunni myndi ástandi í byggðum landsins vernsa enn . Innti hún Arnbjörgu Sveinsdóttur , formann sjávarútvegs - og landbúnaðarnefndar , eftir því hvað liði stefnu í þessum málum . Arnbjörg benti á að ekkert kæmi í staðinn fyrir 60 þúsund tonn á þorski . Vissulega hefði fækkað mjög störfum í hefðbundnum greinum á landsbyggðinni eins og sjávarútvegi og landbúnaði . Það þyrfti að endurskapa atvinnulífið og verið væri að styrkja stoðkerfi atvinnugreinanna . Engin patentlausn væri til en verið væri að vinna að ýmsum verkefnum á vegum ríkisstjórnarinnar . Steingrímur J. Sigfússon , formaður Vinstri - grænna , sagði það góðra gjalda vert að ríkisstjórnin horfðist í augu við það að endurskoða þyrfti mótvægisaðgerðir . Hins vegar væri nú hætta á því að loðnuvertíðin væri að misfarast og því væri brýnt að Hafrannsóknarstofnun reyndi til þrautar að kanna hvort hægt sé að veiða meira af loðnunni . Taldi hann eðlilegt að sjávarútvegsnefnd kæmi saman til fundar um málið . Benti hann á að ef loðnuveiðum yrði hætt í dag hyrfu milljarðar úr þjóðarbúinu og sjávarbyggðir á Austfjörðum og Norðausturlandi og Vestmannaeyjar yrðu af miklum fjármunum . Sex ár að koma þroskveiði í 190 þúsund tonn Kristinn H. Gunnarsson gagnrýndi að aðeins skyldu ætlaðir fjórir milljarðar um í mótvægisaðgerðir um fram það sem áður hefði verið ákveðið í samgöngumálum . Það væri viðleitni hjá stjórnvöldum en drægi ekkert á móti þeim samdrætti sem yrði vegna skerðingar á þorskkvóta . Þá sagðist hann hafa upplýsingar um að það tæki sex ár að koma þorskveiðinni upp í 190 þúsund tonn á ný og það þýddi að störfum á landsbyggðini myndi fækka mikið . Fækka myndi á landsbyggðinni um mörg þúsund manns á næstu fjórum árum . Það væri pólitísk ákvörðun að fækka fólki með þessum hætti . Einar K. Guðfinnsson sjávarútvegsráðherra sagði mótvægisaðgerðir skiptast í skammtímaaðgerðir og aðrar aðgerðir sem ættu að styrkja atvinnuþættina í byggðarlögunum . Á hverjum degi væri verið að bjóða út ný verkefni á vegum ríkisins og skapa þannig fleiri störf . Verið væri að byggja upp innviði sjávarbyggða . Ráðherra sagði það mjög alvarleg tíðindi ef loðnuveiði yrði hætt en ekki hefði mælst nægilegt magn af henni til að gefa út kvóta . Verið væri á þessari stundu að fara yfir mælingar á stofnstærð loðnunnar og lægju niðurstöður fyrir síðar í dag . Sagði ráðherra rétt að ræða málið á þingi þegar niðurstaða lægi fyrir . Lúðvík Bergvinsson , þingflokksformaður Samfylkingarinnar , sagði ljóst að mótvægisaðgerðir gætu aldrei mætt þeim störfum sem töpuðust vegna kvótaskerðingar . Aðgerðirnar væru hugsagðar til þess að styrkja innviði samfélaga , meðal annars með aðgerðum í samgöngum og fjarskiptum . Sagði Lúðvík að verið væri að færa 12,5 milljarða í verkefni úti á landi og því væri ekki rétt og sanngjarnt að halda því fram að ríkisstjórnin gerði ekkert til að bregðast við kvótaskerðingunni .